მოწვევა ინფორმაციის მისაღებად – უფლებადამცველთა მდგომარეობის საკითხებზე გაეროს სპეციალური მომხსენებლის მერი ლოულორის ოფიციალური ვიზიტი საქართველოში 2023 წლის 30 ოქტომბრიდან 8 ნოემბრამდე.

გაეროს სპეციალური მომხსენებელი უფლებადამცველთა მდგომარეობის საკითხებზე ოფიციალური ვიზიტით საქართველოში 2023 წლის 30 ოქტომბრიდან, ორშაბათიდან 8 ნოემბრამდე, ოთხშაბათამდე იქნება.

ვიზიტი მოიცავს შეხვედრებს ხელისუფლების წარმომადგენლებთან, უფლებადამცველებთან, სამოქალაქო საზოგადოების წარმომადგენლებთან, საერთაშორისო საზოგადოების წარმომადგენლებთან და სხვა შესაბამის დაინტერესებულ მხარეებთან.

ვიზიტის მიზანია ქვეყანაში უფლებადამცველების მდგომარეობასთან დაკავშირებით კარგი პრაქტიკებისა და გამოწვევების გაცნობა. ამ ქვეყანაში ვიზიტის შესახებ სპეციალური მომხსენებელი წარადგენს ანგარიშს ადამიანის უფლებათა საბჭოს 58-ე სესიაზე 2025 წლის მარტში.

ვიზიტისთვის მოსამზადებლად, სამოქალაქო საზოგადოების ორგანიზაციებს, უფლებადამცველებს და სხვა დაინტერესებულ მხარეებს შეუძლიათ წარმოადგინონ ზოგადი მოსაზრებები და კონკრეტული წინადადებები ქვემოთ მოცემულ კითხვებთან დაკავშირებით. გთხოვთ, თავისუფლად მოგვაწოდოთ ინფორმაცია ნებისმიერ ქვემოთ მოცემულ საკითხზე და გაუზიაროთ ეს შეტყობინება მათი წვლილის მისაღებად სხვებსაც, ვინც შეიძლება დაინტერესდეს ამ საკითხებით. ყველა კითხვაზე პასუხის გაცემა სავალდებულო არ არის.

1. **ზოგადი კონტექსტი**
* რა არის ძირითადი ეროვნული კანონები და პოლიტიკა, რომლებიც გავლენას ახდენს უფლებადამცველებისა და სამოქალაქო საზოგადოების მუშაობაზე, მათ შორის გამოხატვის, გაერთიანებისა და შეკრების თავისუფლებასა და გარემოზე, სადაც ისინი ახორციელებენ თავიანთ საქმიანობას?
* როგორ ხორციელდება ეს კანონები და პოლიტიკა პრაქტიკაში?
* არსებობს თუ არა კანონის ან პოლიტიკის კარგი მაგალითი ან პრაქტიკა, რომელიც მხარს უჭერს უფლებადამცველებსა და მათ საქმიანობას?
* კანონმდებლობის გარდა, რა არის ძირითადი ბარიერები, ჩარევები ან შეზღუდვები, რომლებსაც უფლებადამცველები, სამოქალაქო საზოგადოების ორგანიზაციები და ჟურნალისტები აწყდებიან მათ საქმიანობაში?
1. **მთავარი წუხილები**
* რა არის მთავარი/ყველაზე გადაუდებელი საკითხები, რომლებიც ეხებათ უფლებადამცველებს ქვეყანაში?
* როგორ შეიძლებოდა ამ საკითხების მოგვარება?
* დგანან თუ არა კონკრეტულ უფლებებზე მომუშავე ან კონკრეტული ჯგუფებიდან უფლებადამცველები განსაკუთრებული გამოწვევების წინაშე? თუ ასეა, როგორ?
* დგანან თუ არა ქალთა უფლებადამცველები განსხვავებული გამოწვევების წინაშე?
* აწყდებიან თუ არა ბავშვი და ახალგაზრდა უფლებადამცველები განსხვავებულ გამოწვევებს?
1. **დაინტერესებულ მხარეთა ჩართულობა**
* რომელ უფლებამოსილ პირებთან, ორგანიზაციებთან, ჯგუფებსა და ინდივიდებთან იქნება სპეციალური მომხსენებლის შეხვედრა რელევანტური მისი ვიზიტის ფარგლებში?
* რომელი ადგილები უნდა მოინახულოს მან თბილისის გარეთ?

გთხოვთ, ასევე შეგვატყობინოთ, თუ არის რაიმე სხვა საკითხი, კონკრეტული შეკითხვები ან რეკომენდაციები, რომლებიც გსურთ რომ სპეციალურმა მომხსენებელმა შეისწავლოს ან დააყენოს კონკრეტულ უფლებამოსილ პირთან ქვეყანაში ყოფნისას.

**როგორ მიიღოთ მონაწილეობა**

ინფორმაციის მოწოდება შესაძლებელია შემდეგ ელექტრონულ ფოსტაზე hrc-sr-defenders@un.org doc, docx ან pdf ფაილად. დოკუმენტის მიღების ბოლო ვადაა 2023 წლის 20 ოქტომბერი. აღწერა არ უნდა აღემატებოდეს 2000 სიტყვას.